ตำรวจเตือน การสร้างภาพหวังพบรักออนไลน์ ระวังอาจถูกหลอกลวง
พันตำรวจเอก ศิริวัฒน์ ดีพอ รองโฆษกสำนักงานตำรวจแห่งชาติ เปิดเผยว่า ปัจจุบันสำนักงานตำรวจแห่งชาติ พบมีประชาชนจำนวนไม่น้อย คาดหวังกับการได้พบรักบนสื่อสังคมออนไลน์แต่ก็มีประชาชนอีกบางส่วน ใช้โอกาสนี้ โพสต์ข้อความ รูปภาพและข้อมูลต่างๆ ที่ไม่เป็นความจริง สร้างภาพลักษณ์ที่ดูดี น่าเชื่อถือ ดึงดูดความสนใจของเพศตรงข้าม บ่อยครั้งมักกลายไปเป็นการหลอกลวง หรือการฉ้อโกงเอาทรัพย์สิน สำนักงานตำรวจแห่งชาติ จึงเตือนประชาชน ที่ใช้สื่อสังคมออนไลน์ในการหาคู่รัก ว่า ไม่ควรหลอกลวงว่าตนเองมีทรัพย์สินหรือมีฐานะร่ำรวยเกินจริง ไม่ควรแอบอ้างว่าตนเองเป็นข้าราชการหรือพนักงานบริษัท หรือนำเครื่องแบบข้าราชการหรือบริษัทต่างๆ มาสวมใส่ โดยไม่มีสิทธิ ไม่ควรแอบอ้างวุฒิการศึกษา สถานศึกษา สถานภาพการเป็นนักเรียนนักศึกษา ที่ไม่เป็นความจริง ไม่ควรอ้างว่าตนเองมีสถานภาพโสด หากข้อเท็จจริงปรากฏว่ามี สามี ภรรยา หรือคู่ชีวิตอยู่แล้ว ไม่ควรโพสต์ภาพที่เกิดจากการตัดต่อจนเกินควร หรือนำภาพของบุคคลอื่นมาใช้แอบอ้างเป็นตนเอง หากประชาชนคนใดตกเป็นเหยื่อ หรือได้รับความเสียหายจากการหลอกลวงผ่านสื่อสังคมออนไลน์สามารถแจ้งความร้องทุกข์ได้ที่ สถานทีตำรวจในท้องที่เกิดเหตุ หรือแจ้งความออนไลน์ได้ด้วยตนเองที่เว็บไซต์ https://www.thaipoliceonline.com ได้ตลอด 24 ชั่วโมง